พรรณีโชว์ฝีมือออมสินกำไรดี  สิ้นปี1.9หมื่นล.
พรรณีคุยหลังจากปฏิรูปธนาคารออมสิน 9 เดือนแรกกำไรกว่า 1.5 หมื่นล้าน มั่นใจทั้งปี 1.96 หมื่นล้าน
17 ต.ค. 2555

พรรณีคุยหลังจากปฏิรูปธนาคารออมสิน 9 เดือนแรกกำไรกว่า 1.5 หมื่นล้าน มั่นใจทั้งปี 1.96 หมื่นล้าน
นางพรรณี สถาวโรดม ประธานกรรมการธนาคารออมสิน เปิดเผยว่า ผลประกอบการในช่วง 9 เดือนแรกของปี (ม.ค.ก.ย. 2555) ธนาคารมีกำไรก่อนหักผลกระทบมาตรฐานบัญชี และตั้งสำรองหนี้สูญจำนวน 2.47 หมื่นล้านบาท แต่ถ้าหักรายการข้างต้นธนาคารจะมีกำไรสุทธิ 1.58 หมื่นล้านบาท คาดว่า ช่วงที่เหลือของปีนี้จะสามารถทำกำไรได้ตามเป้าที่ตั้งไว้ 1.96 หมื่นล้านบาท 
นางพรรณี กล่าวว่า ผลการดำเนินงานที่ดีขึ้น เพราะคณะกรรมการเข้ามาปรับปรุงระเบียบวิธีปฏิบัติงานใหม่ใน 5 ด้าน คือ ด้านการให้สินเชื่อ ด้านการตัดหนี้สูญ ด้านการเปิดสาขา ด้านการจัดตั้งงบประมาณ และการแต่งตั้งบุคลากร ซึ่งระเบียบบางอย่างไม่ได้มาตรฐาน ทำให้การปล่อยสินเชื่อในเดือน ธ.ค. ชะลอตัวลงและเริ่มกลับเข้าสู่ภาวะปกติในเดือน ม.ค.ก.พ. เป็นต้นมา 
สำหรับผลดำเนินงานก่อนหน้านี้ที่กำไรลดลงกว่า 2,000 ล้านบาทนั้น นางพรรณี ชี้แจงว่า เพราะมีการตัดหนี้สูญพลาดไป ส่วนการประเมินหลักทรัพย์ก็พบว่าเมื่อถึงคราวประเมินก็ไม่ประเมินหลักทรัพย์ จึงทำให้ต้องตั้งสำรองเพิ่มเมื่อรวมกับวิกฤตน้ำท่วมทำให้ลูกหนี้ไม่มีความสามารถในการชำระหนี้ จึงต้องตั้งสำรองเพิ่ม แต่เมื่อสำนักงานการตรวจเงินแผ่นดิน (สตง.) เข้าตรวจสอบพบว่า มีการลงบัญชีตัดค่าใช้จ่ายหนี้สูญผิดพลาดในช่วงเดือน ม.ค.ก.พ. เป็นวงเงิน 2,600 ล้านบาท จึงทำให้เงินสำรองถูกกลับบวกเป็นผลกำไร ส่งผลให้ผลดำเนินงานของธนาคารกลับสู่ภาวะปกติตั้งแต่ช่วงเดือน มี.ค. เป็นต้นมา 
นายนันทพล กาญจนวัฒน์ กรรมการและรักษาการแทนผู้อำนวยการธนาคารออมสิน ชี้แจงเพิ่มเติมว่า กำไรส่วนใหญ่มาจากรายได้ดอกเบี้ยจากการให้สินเชื่อ รวมทั้งความสำเร็จในการบริหารสินทรัพย์
ทั้งนี้ ธนาคารมีรายได้ดอกเบี้ยสุทธิ 3.66 หมื่นล้านบาท เพิ่มขึ้นจากปีก่อน 6,223 ล้านบาท มาจากการขยายตัวของเงินให้สินเชื่องวดวันที่ 30 ก.ย. ที่มีปริมาณสูงถึง 1.51 ล้านล้านบาท เพิ่มขึ้นจากช่วงเดียวกันปีก่อน 2.63 แสนล้านบาท หรือเพิ่มขึ้น 12% ส่วนหนึ่งมาจากการปล่อยสินเชื่อที่เป็นไปตามนโยบายเพื่อสนับสนุนการกระตุ้นเศรษฐกิจโดยรวมของประเทศ โดยเฉพาะสินเชื่อเพื่อพัฒนากลุ่มอาชีพ สินเชื่อบุคคลรายย่อย สินเชื่อแก่ภาครัฐและรัฐวิสาหกิจ สินเชื่อเพื่อที่อยู่อาศัย และสินเชื่อแก่กลุ่มเศรษฐกิจระดับฐานราก ทำให้สัดส่วนการปล่อยสินเชื่อรายย่อยเพิ่มเป็น 94% รายใหญ่แค่ 4% 
ขณะที่ธนาคารมีสินทรัพย์รวม 1.90 ล้านล้านบาท เพิ่มขึ้นจากปีก่อน 1.29 แสนล้านบาท หรือ 7.3% มียอดการฝากเงินรวม 1.62 ล้านล้านบาท เพิ่มขึ้น 2.28 แสนล้านบาท มีหนี้ที่ไม่ก่อให้เกิดรายได้ 1.71 หมื่นล้านบาท หรือแค่ 1.13% ของสินเชื่อรวม เนื่องจากธนาคารให้ความสำคัญกับการบริหารสินเชื่อ และเน้นประสิทธิภาพในกระบวนการตามมาตรการแก้ไขหนี้